VSA-verkiesing bepalend vir Biden én TrumpDie middeltermynverkiesing gaan bepalend vir pres. Joe Biden se politieke toekoms wees. (Foto: Nathan Howard/Getty Images/AFP) Amerikaners stem Dinsdag in ŉ belangrike middeltermynverkiesing wat die politieke toekoms van nie net pres. Joe Biden kan bepaal nie, maar ook dié van sy voorganger, Donald Trump, wat reeds alles gedoen het behalwe om amptelik te verklaar dat hy weer in 2024 tot president verkies wil word. Biden se Demokrate klou vir lewe en dood aan die kongres ná ŉ stryd wat die president bestempel het as ŉ “deurslaggewende” oomblik vir die Amerikaanse demokrasie, terwyl Trump se Republikeine hard veg oor brood-en-botter-kwessies soos inflasie en misdaad. Biden het gewaarsku dat demokrasie en basiese regte Dinsdag op die spel is, terwyl Republikeine aanvoer ŉ stem vir die Demokrate beteken nog stygende inflasie en ŉ toename in geweldsmisdaad. Die verkiesingsuitslag gaan ook bepaal of die 80-jarige Biden, die oudste Amerikaanse president nog, ŉ tweede termyn in 2024 gaan probeer behaal en of hy opsy gaan staan. Volgens peilings is minder as 50% van kiesers tevrede met Biden se prestasie. Sy eerste termyn is gekenmerk deur ondersoeke en teenkanting teen bestedingsplanne. “Die mag is in julle hande,” het Biden by ŉ saamtrek naby die hoofstad gesê. Trump, wat kwalik bedekte verwysings na nog ŉ termyn in die Withuis maak, het op die vooraand van die verkiesing gesê hy gaan volgende week ŉ “groot aankondiging” doen, terwyl Biden ŉ laaste oproep aan Demokrate gerig het om in groot getalle by die stembusse op te daag. Biden het Maandagaand by die Withuis gesê die Demokrate gaan ŉ oorwinning in die Senaat behaal, maar hy het nietemin toegegee dit gaan ŉ taai stryd wees om die Huis te behou en dat sy lewe in Washington “veel moeiliker” kan word. Indien die Huis van Verteenwoordigers en die Senaat vir die Demokrate val, gaan Biden nie veel meer as ŉ sukkelaar-president wees nie en met die Kongres uit Demokrate se hande, gaan sy wetgewende agenda ineenstort. To independent-minded voters: Shared power curbs the worst excesses of both parties, therefore I recommend voting for a Republican Congress, given that the Presidency is Democratic. — Elon Musk (@elonmusk) November 7, 2022 Die Demokratiese Party het die afgelope twee jaar die meerderheid in die Huis van Verteenwoordigers en die Senaat gehandhaaf en dit het Biden gehelp om sy wetgewing deur te voer. Die Demokrate se meerderheid is egter bitter klein. Dit gaan vrae skep oor alles van beleid oor die klimaatskrisis – wat Biden vandeesweek by die COP27-beraad in Egipte sal voorlê – tot Oekraïne, waar Republikeine ongeneë is om die huidige vlak van finansiële en weermagsteun te handhaaf. Nog Trump-ondersteuners in die Kongres gaan ook die skuif binne die Republikeinse Party versnel wat momentum gekry het ná die eiendomsmagnaat Hillary Clinton in 2016 se presidensiële stryd geklop het. Ten spyte van strafregtelike ondersoeke na hoogs geheime dokumente uit die Withuis en ŉ poging om die 2020-verkiesing te laat omkeer, het Trump die middeltermynverkiesing gebruik om sy status as de facto- Republikeinse leier te verstewig en die slagordes op te stel vir nog ŉ termyn as president. Trump het die afgelope week aan ondersteuners in Dayton, Ohio, gesê indien hulle die “agteruitgang en val van Amerika steun”, moet hulle vir die “radikale, linkse, waansinnige mense” stem. “Indien jy die verwoesting van ons land wil stuit, moet jy [Dinsdag] in ŉ groot, rooi golf Republikeins stem.” Landwyd het burgers oproepe op mekaar gedoen om hul kruisies te gaan trek in ŉ verkiesing wat tradisioneel nie ŉ groot opkoms het nie. Meer as 40 miljoen stemme is reeds deur vroeë kiesopsies uitgebring, wat beteken selfs voor verkiesingsdag het die uitkoms al vae buitelyne begin wys. Op die spel is al 435 setels in die Huis, ŉ derde van die 100 senaatsetels en ŉ groep poste op staatsvlak. Vier state (Kalifornië, Vermont, Kentucky en Michigan) hou ook referendums oor aborsies. Die Senaat in Pennsilvanië, Nevada, Arizona, Georgië, Wisconsin, New Hampshire en Ohio word ook betwis en enige van die state kan die magsbalans verander. Die finale verkiesingsuitslae kan eers ná dae – en in sommige gevalle selfs weke – ná die verkiesing bekend gemaak word en dit kan tot bittere twis lei.